P9_TA(2021)0327

Железопътна безопасност и сигнализация: оценка на актуалното състояние на ERTMS

Резолюция на Европейския парламент от 7 юли 2021 г. относно железопътната безопасност и сигнализация: оценка на актуалното състояние във връзка с внедряването на Европейската система за управление на железопътното движение (ERTMS) (2019/2191(INI))

(2022/C 99/01)

Европейският парламент,

— като взе предвид Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (1),

— като взе предвид Регламент (ЕС) № 1315/2013 на Европейския парламент и на Съвета от 11 декември 2013 г. относно насоките на Съюза за развитието на трансевропейската транспортна мрежа и за отмяна на Решение № 661/2010/ЕС, и по-конкретно член 47, параграф 2 от него (2) („Регламентът за TEN-T“),

— като взе предвид Регламент за изпълнение (ЕС) 2017/6 на Комисията от 5 януари 2017 г. за европейски план за внедряване на европейска система за управление на железопътното движение (3),

— като взе предвид специалния доклад на Европейската сметна палата (ЕСП) от 3 октомври 2017 г., озаглавен „Единна европейска система за управление на железопътното движение: ще стане ли политическият избор реалност?“,

— като взе предвид Европейския зелен пакт,

— като взе предвид съобщението на Комисията от 9 декември 2020 г., озаглавено „Стратегия за устойчива и интелигентна мобилност — подготвяне на европейския транспорт за бъдещето“ (COM(2020)0789),

— като взе предвид седмия доклад на Комисията от 13 януари 2021 г. относно наблюдението на развитието на железопътния пазар съгласно член 15, параграф 4 от Директива 2012/34/ЕС на Европейския парламент и на Съвета (COM(2021)0005),

— като взе предвид Решение (ЕС) 2020/2228 на Европейския парламент и на Съвета от 23 декември 2020 г. относно Европейска година на железопътния транспорт (2021 г.) (4),

— като взе предвид своята резолюция от 9 юни 2016 г. относно конкурентоспособността на европейския сектор за оборудване за железопътния транспорт (5),

— като взе предвид член 54 от своя Правилник за дейността,

— като взе предвид доклада на комисията по транспорт и туризъм (A9-0181/2021),

А. като има предвид, че Европейската система за управление на железопътното движение (ERTMS) е стандарт на ЕС за автоматична защита на влаковете, който създава оперативно съвместима железопътна система в Европа;

Б. като има предвид, че Комисията и европейските железопътни производители, управители на инфраструктура и железопътни предприятия подписаха четири меморандума за разбирателство относно сътрудничеството за внедряване на ERTMS, последният от тях през септември 2016 г.;

В. като има предвид, че са предприети важни законодателни стъпки, в т.ч. приемането през юни 2016 г. на четвъртия законодателен пакет в областта на железопътния транспорт, с който се уреждат въпросите на управлението на железопътния транспорт и се засилва ролята на Европейската железопътна агенция (Агенцията) като системен орган за ERTMS, както и преразглеждането на техническата спецификация за оперативна съвместимост на подсистемите за контрол, управление и сигнализация по железопътната линия и във влаковете, приета с Регламент (ЕС) 2016/919 на Комисията (6), която дава правен статут на спецификациите на Европейската система за контрол на влаковете (ETCS): базова линия 3, версия 2 и базова линия 1, GSM-R (Глобална система за мобилна комуникация на железниците);

Г. като има предвид, че на 5 януари 2017 г. беше приет нов европейски план за внедряване на ERTMS (7), в който се определя графикът за внедряването на ERTMS в коридорите на основната мрежа;

Д. като има предвид, че една напълно разгърната ERTMS би позволила увеличаване на капацитета за движение по съществуващата железопътна инфраструктура с до 30 %;

Е. като има предвид, че Комисията също така публикува план за действие за ERTMS (8), който набелязва действия за преодоляване на пречките пред внедряването и оперативната съвместимост на ERTMS и е насочен към трансформирането на около една трета от коридорите на основната мрежа до 2023 г.;

Ж. като има предвид, че между 2014 и 2020 г. бюджетът на ЕС подкрепи внедряването на ERTMS с общ прогнозен бюджет, възлизащ на 2,7 милиарда евро, 850 милиона евро от които идват от Механизма за свързване на Европа (9) (МСЕ), а 1,9 милиарда евро — от европейските структурни и инвестиционни фондове (Европейския фонд за регионално развитие (ЕФРР) и Кохезионния фонд) в допустимите региони;

З. като има предвид, че внедряването на ERTMS трябва да включва извеждане от експлоатация на системите от клас B на железопътните компоненти на ETCS, заедно с широкото преоборудване на подвижния състав с оперативно съвместими подсистеми на бордовата апаратура на ERTMS;

И. като има предвид, че не съществува правно задължение за държавите членки да приемат мерки, за да гарантират, че железопътните предприятия инвестират в ERTMS;

Й. като има предвид, че ЕСП предупреди, че пълното разгръщане на основната мрежа на ERTMS понастоящем изостава значително от графика и няма да бъде завършено до крайния срок 2030 г., като посочва липсата на координация между държавите членки като една от основните причини за това забавяне;

К. като има предвид, че катастрофата на влака „Алвия“ в Сантяго де Компостела на 24 юли 2013 г. причини смъртта на 80 души, а други 144 бяха ранени;

Л. като има предвид, че за новия програмен период, съгласно методологията на ЕС за проследяване на дейностите в областта на климата по отношение на разходите на ЕС, ERTMS допринася с 40 % за целите в областта на климата и околната среда, и като има предвид, че 30 % от разходите по линия на фондовете на политиката на сближаване и InvestEU, 37 % по линия на Механизма за възстановяване и устойчивост (10) и 60 % по линия на Механизма за свързване на Европа трябва да бъдат разпределени за действия за борба с изменението на климата;

М. като има предвид, че в Механизма за възстановяване и устойчивост се посочва, че 20 % от инвестициите следва да бъдат цифрово ориентирани, и като има предвид, че в своята методология за цифрово етикетиране, поместена в приложение VII към Регламента за Механизма за възстановяване и устойчивост, 100 % от инвестициите в ERTMS са цифрови;

1. подчертава, че железопътният транспорт е най-устойчивият и енергийно ефективен вид масов пътнически и товарен транспорт, но че въпреки положителните промени в сектора той все още не е достигнал пълния си потенциал, като например постоянното нарастване на броя на пътниците, използващи железопътен транспорт, и на железопътните товарни превози, макар и да е отчетено тяхното неравномерно нарастване през последните няколко години;

2. посочва, че в Европейския зелен пакт се призовава за преминаване в значителна степен към железопътен транспорт и че новата Стратегия за устойчива и интелигентна мобилност определя основните етапи за удвояване на високоскоростния железопътен транспорт до 2030 г. и на железопътния товарен превоз до 2050 г., за което се изисква увеличаване на капацитета на железопътния транспорт, което не може да бъде постигнато без широкомащабно ускоряване на внедряването на ERTMS в целия ЕС;

3. подчертава, че една от основните цели на железопътната координация в ЕС е да се укрепи устойчивостта на основната мрежа и да се увеличи делът на железопътния товарен и пътнически транспорт;

4. припомня, че ERTMS стартира през 90-те години на миналия век и целта ѝ е да се гарантира безопасността на железопътния трафик, да се насърчи оперативната съвместимост между националните железопътни мрежи и трансграничният железопътен транспорт, да се намалят разходите за закупуване и поддръжка на системи за сигнализация, както и да се увеличи капацитетът на железопътната инфраструктура и надеждността на железопътната транспортна система;

5. подчертава, че цялостното внедряване на ERTMS ще спомогне за създаването на единно европейско железопътно пространство, че то е от съществено значение за приспособяването на европейския железопътен сектор към цифровата ера, ще увеличи рентабилността на железопътния транспорт, ще даде възможност за увеличаване на гъстотата на експлоатация на дадена линия и е предварително условие, за да може железопътният транспорт най-накрая да бъде конкурентоспособен спрямо другите видове транспорт; поради това приветства факта, че в новата стратегия за устойчива и интелигентна мобилност се потвърждава, че ERTMS следва да бъде ключов приоритет, за да се създаде наистина интелигентна и ефикасна транспортна система чрез постигане на цели като достатъчно разпределение на капацитета и управление на движението както за пътници, така и за товари;

6. подчертава, че ERTMS се е превърнала в световен стандарт за железопътен влаков контрол и комуникация и е внедрена в почти 50 държави по света, като предоставя отлични възможности за разширяване на стопанската среда с висока добавена стойност, за създаване на експертен опит в рамките на ЕС и за разгръщане в държави извън ЕС; призовава за създаването на стандартизирана система на ЕС за управление на движението и счита, че трябва в кратки срокове да се разработи стандарт на ЕС, преди на ЕС да бъде наложен световен стандарт за управление на железопътното движение; освен това призовава Комисията да използва двустранното сътрудничество на ЕС за насърчаване на внедряването на ERTMS в държави извън ЕС;

7. приветства работата на Комисията за създаване на структурна рамка за контрол, управление и сигнализация, за да се гарантира, че железопътният транспорт използва пълноценно цифровизацията, върху която се изгражда ERTMS, което следва да даде възможност за по-лесни и по-достъпни актуализации и подобрения благодарение на по-нататъшна стандартизация и модулиране, чрез въвеждане на принципа „включи и работи“ (plug-and-play) и чрез хармонизация на моделирането на данни;

Управление

8. приветства новите задачи, възложени на Агенцията в рамките на четвъртия законодателен пакет в областта на железопътния транспорт, и признава важната роля на Агенцията като единно звено за контакт, което осигурява последователност в развиването на оперативно съвместимата ERTMS и гарантира, че внедряването на ERTMS е в съответствие с действащите спецификации, както и че европейските програми за научни изследвания и иновации, свързани с ERTMS, са координирани с разработването на технически спецификации за ERTMS; поради това изразява съжаление във връзка с неотдавнашното намаление на годишния бюджет на Агенцията;

9. счита, че на Агенцията следва да бъдат предоставени подходящите финансови и човешки ресурси и допълнителните правомощия, необходими за преодоляване на все още съществуващите предизвикателства, свързани с внедряването и функционирането на ERTMS (хармонизиране на оперативните правила и изисквания, поддържане и промяна на спецификациите, процедури за одобрение за съответствие с типа и срок на процедурите за одобрения на типа, процедури за възлагане на обществени поръчки и др.), за увеличаване на конкурентоспособността и за водеща роля в техническото въвеждане на нови технологии;

10. подчертава ролята на координатора на ERTMS при определянето на това кои линии и коридори имат нужда да бъдат приоритетно оборудвани с ERTMS, както и при гарантирането на нейното внедряване по най-ефективния от гледна точка на разходите начин в тясно сътрудничество с държавите членки и със заинтересованите страни;

11. счита, че за да се постигнат целите за внедряване, ролята на координатора за ERTMS трябва да бъде значително подобрена по отношение както на ресурсите, така и на изпълнителните правомощия; поради това приветства възможността за засилване на ролята на координатора на ERMTS в предстоящото преразглеждане на Регламента за TEN-T, например като му се предоставят решаваща роля при подбора на проекти и разширени надзорни отговорности и се обвърже получаването на безвъзмездни средства по МСЕ с неговото съгласие, особено по отношение на основните трансгранични връзки;

12. приветства факта, че координаторът на ERTMS ежегодно представя доклад пред Парламента;

13. подчертава, че единственият начин за преодоляване на настоящата разпокъсаност е подход за внедряване на ERTMS, координиран между всички държави членки и ръководен от координатора на ERTMS, особено по отношение на трансграничните проекти; поради това приканва Комисията да установи рамка за обсъждане и координация между държавите членки, управителите на инфраструктура и железопътните предприятия относно внедряването на ERTMS, ръководена от координатора на ERTMS, с цел насърчаване на обмена на най-добри практики, съгласуване на националните планове относно внедряването, насърчаване на съвместни действия за внедряване на ERTMS по трансгранични коридори, подобряване на процедурите за издаване на разрешения за съответствие и повишаване на цялостния ангажимент на държавите членки; припомня, че е необходимо управителите на железопътната инфраструктура да положат повече колективни усилия за оборудването и въвеждането в експлоатация на ERTMS по трансграничните участъци едновременно и по последователен от техническа гледна точка начин;

14. счита, че е необходима регулаторна рамка за цифровизацията на железопътната система, която поставя ERTMS в центъра на развитието на цифровата железопътна система; във връзка с това приветства ангажимента на железопътния сектор да даде възможност за индустриализация на ERTMS и приноса на съвместното предприятие Shift2Rail (S2R) за научни изследвания и иновации за премахването на оставащите технически пречки, които възпрепятстват железопътния сектор по отношение на оперативната съвместимост, и за осигуряването на прехода към по-интегриран, ефикасен и безопасен железопътен пазар на ЕС, като се гарантира правилното свързване на техническите решения и се цели железопътната система на ЕС да стане по-устойчива, цифрова, конкурентоспособна, надеждна и привлекателна; решително подкрепя новата инициатива, приемник на предишната и стълб на системата на съвместното предприятие „Европейски железопътен транспорт“, която координира развитието на системата, новите технологични разработки, плановете за техническа миграция, индустриализацията и внедряването, по-специално за ERTMS, с цел да се гарантира по-ефективно сътрудничество и по-добро използване на оскъдните ресурси;

15. призовава за допълнително засилване на координацията между Агенцията и Съвместното предприятие S2R, за да се даде по-добър приоритет на инвестициите в цифровизацията на европейските железници; подчертава в тази връзка, че Агенцията следва да има по-важна роля от това да бъде просто наблюдател в управителния съвет на Съвместното предприятие S2R;

Оперативна съвместимост и внедряване

16. приветства задоволителните резултати, демонстрирани от ERTMS по отношение на скоростта, капацитета и безопасността там, където е била внедрена; изразява съжаление обаче, че в края на 2020 г., при сравнение с поставените в европейския план за внедряване цели, само около 13 % от коридорите на основната мрежа функционират в съответствие с ERTMS, а внедряването на ERTMS в повечето коридори е между 7 % и 28 %; отбелязва освен това, че инвестициите в ERTMS не са системно насочвани към основната мрежа, въпреки че плановете и насоките за разгръщане на TEN-T препоръчват такива инвестиции, или дори към изолирани участъци, които не са свързани с основната мрежа; ето защо счита, че подходът към коридорите трябва да бъде засилен, за да се преодолеят пречките пред внедряването на ERTMS, по-специално сред коридорите с най-ниска степен на внедряване, като например Атлантическия коридор, и особено в рамките на Иберийския полуостров; освен това призовава Комисията да изброи трансграничните железопътни връзки в основната мрежа, където не е постигнато пълно разгръщане на ERTMS по железопътната линия, и да публикува своите констатации, за да привлече вниманието към добавената стойност за ЕС от пълното внедряване на ERTMS по тези железопътни връзки;

17. счита, че е неотложна необходимостта да се увеличи десетократно темпът на внедряване на ERTMS, за да се осъществи цифровият преход и да се подобри сигурността на европейската железопътна система и на пътниците и работниците в железопътния транспорт; счита, че ERTMS трябва да бъде въведена в основната мрежа до 2030 г., а в широкообхватната мрежа — до 2040 г.; припомня необходимостта при инсталирането и активирането на ERTMS да се избягват закъснения, което би могло да застраши безопасността; във връзка с това призовава Комисията да запази и засили обвързващия характер на целите при преразглежданията на насоките на TEN-T, ERTMS и техническите спецификации за оперативна съвместимост и за контрол, управление и сигнализация;

18. счита, че оползотворяването на пълния потенциал на ERTMS несъмнено зависи от завършването на основната мрежа TEN-T; поради това призовава Комисията да засили ролята на координаторите на основната мрежа в предстоящото преразглеждане на Регламента за TEN-T и да включи мерки за управление от страна на ЕС на инфраструктурата на основната мрежа;

19. посочва, че понастоящем все още съществуват приблизително 30 различни национални системи за сигнализация, особено в райони с предимно местен, вътрешен трафик, където съществуващите системи от клас B имат остатъчен икономически жизнен цикъл, и че това разнообразие от системи отчасти обяснява разпокъсаността и променливостта на разходите за внедряване на ERTMS; подчертава, че системите от клас B създават затруднения за внедряването на ERTMS и за трансграничните операции на железопътното движение в мрежата на ЕС, тъй като те изискват по-скъпи и по-трудни за получаване разрешителни за безопасност за операторите в железопътния транспорт и представляват значителна пречка за конкурентоспособността на железопътния транспорт, което възпрепятства техническата и оперативната съвместимост на железопътните линии в целия ЕС и води до допълнителни разходи за сектора, включително разходи за поддръжка;

20. подчертава, че процесът на извеждане от експлоатация на системите от клас B напредва бавно; изразява съжаление, че само няколко държави членки са приели планове за извеждане от експлоатация на сигнализационните системи от клас В в своите национални планове за изпълнение във връзка с ERTMS и че понастоящем няма нито правно задължение, нито график на равнище ЕС за извеждане от експлоатация на системите от клас B;

21. счита, че ефективното и бързо внедряване на ERTMS може да бъде постигнато единствено чрез определяне на обвързващи цели, подкрепени от санкции за управителите на инфраструктура, в случай че има предоставен адекватен бюджет и ресурси, но крайният срок за внедряване не бъде спазен;

22. настоятелно призовава Комисията да предложи всеобхватна стратегия за извеждане от експлоатация на системите от клас B с регулаторни срокове, съобразени с обвързващите цели, които да бъдат определени на равнището на ЕС; счита, че ефективността на тази стратегия и дългосрочната полза за инвестициите зависят от ангажирането на всички заинтересовани страни, включително железопътните предприятия и доставчици, както и от готовността на държавите членки да изпълнят своите задължения съгласно Регламента за TEN-T;

23. призовава Комисията също така да въведе регулаторна разпоредба, за да гарантира, че националните планове за изпълнение във връзка с ERTMS са приведени в правно съответствие — както в регулаторно, така и в географско отношение — с обвързващите цели за внедряване на ERTMS, определени в законодателството на ЕС, за да завърши въвеждането на тази система в основната мрежа до 2030 г. и в широкообхватната мрежа — до 2040 г.;

24. посочва, че действащите национални правила и липсата на хармонизация на оперативните изисквания по отношение на ERTMS, например инженерните правила и техническите бариери от типа на променливите габарити на осите, напрежението и размерите на вагоните, които могат да се различават в рамките на цялостната железопътна мрежа, засягат оперативната съвместимост, като възпрепятстват безпроблемното функциониране на железопътната мрежа на ЕС и пречат на рентабилността на железопътните оператори;

25. подчертава, че разходите за модернизиране както на железопътните, така и на бордовите системи варират силно в зависимост от мрежата; отбелязва, че жизненият цикъл на оборудването предполага дълъг период на обезценяване на инвестициите, което е основен икономически критерий за бъдещи инвестиции; насочва вниманието към трудностите, свързани с честите промени в стандартите, които ограничават продължителността на живота на оборудването по непредсказуем за железопътния сектор начин и водят до възпиране на инвестициите; поради това подчертава, че е важна нормативна стабилност, за да се даде възможност за възвръщаемост на направените инвестиции; изисква от Комисията да анализира внимателно по-нататъшните промени, когато актуализира ТСОС за 2030 г., и да гарантира съвместимост;

26. изразява съжаление, че в продължение на петте години до средата на 2019 г. почти 80 % от новите превозни средства, въведени в употреба в Европа, или са били обект на дерогация, или са били освободени от изискването да монтират ERTMS; счита, че предвид внедряването на ERTMS в широкообхватната мрежа, за новия подвижен състав не следва да се предоставят никакви дерогации или изключения от изискването за монтиране на ERTMS; във връзка с това настоятелно призовава Комисията да предприеме конкретни инициативи за справяне с този проблем, като въведе подходяща регулаторна рамка и гарантира наличието на набор от икономически стимули за насърчаване на инвестициите на железопътните предприятия в бордовите устройства на ERTMS;

27. подчертава, че сроковете за процедурите за издаване на разрешения за проекти за преоборудване, и особено процедурите за издаване на разрешения за съответствие с типа за подвижния състав само за националната област на употреба, все още се различават поради различаващите се оценки на националните агенции по безопасността относно необходимостта от повторно разрешаване на някои изменения, което води до това, че повторното издаване на разрешение за всеки подвижен състав отнема до един месец; призовава Комисията да предприеме законодателни инициативи, включително актуализации на действащите регламенти за изпълнение, за да гарантира, че разрешителните процедури, които следват процесите за разрешение на типа, и по-специално разрешителните процедури за съответствие с типа, свързани с преоборудването за монтиране на бордовите подсистеми на ERTMS за националната област на използване, ще бъдат рационализирани и хармонизирани посредством ускорени контролни операции, за да се намали времето, необходимо за издаване на сертификати за съответствие с типа; освен това счита, че процесите за съответствие следва допълнително да засилят участието на ранен етап на съответните промишлени доставчици и национални агенции по безопасността, за да не бъдат възпирани железопътните предприятия да предприемат мащабни и амбициозни проекти за внедряване; освен това призовава за по-голямо участие на Агенцията в процедурите за съответствие с типа, които се извършват, когато модернизираният подвижен състав е предназначен само за националната област на използване;

28. призовава за систематичен подход към внедряването на ERTMS както на борда, така и по железопътната линия;

29. припомня, че в съответствие с неотдавнашното проучване на икономическата обосновка относно деветте коридора на основната мрежа, двойната бордова стратегия за миграция за внедряването на ERTMS, която се съсредоточава първо върху оборудването на подвижния състав с ERTMS, дава по-добри икономически резултати в сравнение със стратегията за двойна миграция по железопътната линия;

30. отбелязва, че бавният темп на инсталиране по железопътната линия възпира последователното внедряване на ERTMS; счита, че стратегията за миграция по железопътната линия, която е съсредоточена върху инсталирането на ERTMS в допълнение към заварените системи, които се поддържат в експлоатация докато целият подвижен състав бъде оборудван, също следва да бъде ускорена, особено с оглед на предстоящото привеждане в съответствие на Регламента за коридорите за железопътен товарен превоз ( 11 ) с преразглеждането на насоките за TEN-T, и във връзка с това призовава за по-нататъшно сътрудничество между Агенцията за железопътен транспорт на Европейския съюз (ERA), управителите на инфраструктура и националните органи по безопасността, за да се постигне пълна съвместимост на версиите на ERTMS по железопътната линия; припомня, че несъвместимите елементи между различните версии на ERTMS по железопътната линия, които вече са внедрени, трябва да се премахнат и трябва да се гарантира бъдещата съвместимост за всички линии на ERTMS, и в този смисъл призовава за по-нататъшно сътрудничество между ERA, управителите на инфраструктурата и националните органи по безопасността;

31. призовава Комисията да взема предвид оборудването на ERTMS, когато изготвя индекса за железопътна свързаност;

32. подчертава, че прототипите са едно от основните затруднения пред преоборудването на бордовите съоръжения поради сложното, времеемко и скъпо естество на тяхното разработване; освен това посочва, че понастоящем е възможен риск един и същ прототипен проект да получи финансиране от множество източници от ЕС; призовава за създаването на платформа на ЕС за разработване на прототипи с цел насърчаване на големи икономии от мащаба, хармонизация и конкурентоспособност, както и за създаването на прозрачен регистър на решения, които вече са били финансирани;

33. подчертава, че без стандартизирани интерфейси с технология „включи и работи“ (plug-and-play) — както по железопътната линия, така и на борда — железопътната система няма да бъде в състояние да въведе и да се възползва от революционните предимства на ERTMS, като автоматичната експлоатация на влаковете, бъдещата радио мобилна комуникационна система, сателитното позициониране или технологията от ниво 3; призовава Комисията да вземе под внимание факта, че технологията GSM-R, която беше най-новата при първоначалното стартиране на ERTMS, губи своята актуалност поради въвеждането на 4G и 5G;

34. изтъква необходимостта от осигуряване на полезни взаимодействия между ERTMS и Европейската глобална навигационна спътникова система (ГНСС) във възможно най-кратък срок, особено поради това, че наличието на сигналите на ГНСС разчита на виртуални бализи, които биха били по-евтини за внедряване и поддръжка, би ускорило въвеждането на ERTMS и би повишило конкурентоспособността на ERTMS извън ЕС; призовава железопътния сектор в ЕС да разработи технически решения, за да може ГНСС да даде възможност за въвеждане на ERTMS в широк мащаб; освен това призовава Комисията да обмисли въвеждането на ГНСС при предстоящото преразглеждане на ТСОС „Контрол, управление и сигнализация“ на ERTMS, за да се запълнят остатъчните технологични пропуски и охотно да се възприемат иновациите; призовава ERA тясно да координира, подкрепя и рационализира научноизследователските и развойни проекти на заинтересованите страни в областта на космическия и железопътния сектор, за да включи възможно най-скоро в ERTMS определянето на местоположението на влаковете чрез ГНСС; също така призовава за засилване на сътрудничеството между Агенцията за железопътен транспорт и Агенцията за ГНСС с цел въвеждане на ГНСС в стандартите на ERTMS;

35. подчертава настоящата неефективност и затруднения в обществените поръчки за внедряване на ERTMS; призовава Комисията да работи с Агенцията за установяване на общ формат на ЕС за възлагане на обществени поръчки въз основа на идеята, получила съгласието на сектора през 2018 г., и да разгледа в законодателно предложение всички технически аспекти за гарантиране на успешно възлагане на обществени поръчки (напр. клаузи за поддръжка) и съвместимост с най-новата налична базова линия на ERTMS;

36. признава, че ERTMS е флагманът на иновативната сила на промишлеността на ЕС; призовава Комисията да представи законодателно предложение за промишлена стратегия за ERTMS като част от новата промишлена стратегия за Европа, което да обръща внимание на недостатъчния промишлен капацитет, липсата на подходящи цехове за преоборудване, липсата на достатъчен, стабилен и предвидим бюджет, както и недостига на квалифициран персонал и да осигурява прехода от настоящия основан на проекти подход към индустриализиран подход при внедряването на ERTMS;

37. призовава Комисията и държавите членки да стимулират по Европейския зелен пакт дуалното професионално обучение за нови работни места, създадени от цифровизацията и иновациите, във връзка с новите предизвикателства, породени от внедряването на ERTMS, като предоставят достатъчна подкрепа за преквалификацията и повишаването на квалификацията на железопътните работници, например обучение за работа с новите сигнализационни системи;

Финансиране

38. припомня, че правилното функциониране на железопътната мрежа на ЕС разчита на подходящи инвестиции в инфраструктура и подвижен състав, както и на добра поддръжка;

39. отбелязва, че между 2014 и 2020 г. бюджетът на ЕС подкрепи внедряването на ERTMS с общ прогнозен бюджет, възлизащ на 2,7 милиарда евро, от които 850 милиона евро от МСЕ и 1,9 милиарда евро от европейските структурни и инвестиционни фондове (ЕФРР и Кохезионния фонд) в допустимите региони;

40. подчертава, че инвестициите, необходими за внедряването на ERTMS в основната мрежа, се оценяват на 12 милиарда евро за системите по железопътната линя и 5 милиарда евро за бордовите системи;

41. подчертава, че инвестициите във внедряването на ERTMS допринасят за постигането на целите на финансовите инструменти на ЕС за интегриране на въпросите, свързани с климата и цифровите технологии, и поради това следва да се разглеждат като приоритет при прилагането на тези инструменти;

42. припомня, че е налична финансова подкрепа от ЕС за инвестиции в ERTMS както по железопътните линии, така и на борда, но че тя може да покрие само ограничена част от общите разходи за внедряване, като по-голямата част от разходите трябва да се поеме от отделните управители на инфраструктура и железопътни предприятия; счита, че е необходимо да се подобрят съществуващите финансови инструменти, за да се стимулират широкомащабните инвестиции в ERTMS; във връзка с това приканва Комисията да изготви всеобхватни насоки в подкрепа на широкомащабна стратегия за финансиране на ERTMS както по железопътната линия, така и на борда;

43. призовава Комисията да определи набор от мерки, които държавите членки и Европейският съюз могат да предприемат за по-мащабно внедряване на ERTMS на борда, като същевременно се гарантира, че за участващите предприятия участието в стопанската дейност има смисъл, и като се отчита надлежно ролята на управителите на мрежи като потенциални доставчици;

44. припомня констатацията на ЕСП, че като цяло в ЕС 50 % от средствата за TEN-T, първоначално разпределени за проекти за ERTMS, са отменени и че закъсненията в изпълнението и намаляването на обхвата на проектите са били основните причини за това; призовава Комисията и държавите членки да се заемат с този проблем;

45. припомня, че средствата на ЕС не са достатъчни за покриване на всички очаквани потребности, и поради това призовава Комисията и държавите членки да си сътрудничат тясно и да поемат ангажименти в планирането и финансови и политически ангажименти, за да повишат допълнително привлекателността на инвестициите в ERTMS и да гарантират правна сигурност за частните инвеститори; отбелязва, че срокът на споразуменията за отпускане на безвъзмездни средства по МСЕ би могъл да бъде удължен, за да отразява по-добре действителното време, необходимо за изпълнението на проектите за ERTMS;

46. подчертава приоритетното естество на финансирането на оборудване за трансгранични връзки; счита, че тъй като процентите на съфинансиране от ЕС за ERTMS са недостатъчни, те следва да бъдат увеличени; призовава Комисията в това отношение да оцени възможността да се предостави по МСЕ за проекти за ERTMS коефициент на съфинансиране, дори по-висок от 50 %, когато такива проекти са включени в амбициозни широкомащабни ускорени планове за по-широко внедряване на ERTMS, за да се стимулират амбициозните стратегии за ERTMS в държавите членки;

47. призовава Комисията и държавите членки да гарантират, стимулират и улесняват полезните взаимодействия между всички финансови инструменти на ЕС, като МСЕ и неговия механизъм за смесено финансиране, Кохезионния фонд и InvestEU, както и достъпа до Next Generation EU, и призовава Комисията да насърчи държавите членки да превърнат ERTMS в един от основните си приоритети в своите национални планове за възстановяване и устойчивост (НПВУ);

48. припомня стратегическото значение на Next Generation EU и на Механизма за възстановяване и устойчивост за подкрепа на амбициозния широкомащабен план за внедряване на ERTMS в НПВУ на държавите членки, и приканва Комисията да гарантира, че на финансирането за ERTMS се отдава подходящо значение по време на подготвителната фаза на тези планове;

49. подчертава необходимостта да се отпускат средства от ЕС за нови проекти за железопътни линии само ако те включват оборудване за ERTMS; освен това призовава Агенцията систематично да оценява съответствието на финансираните от ЕС проекти с ТСОС, за да се избегнат затруднения със съвместимостта на инсталираните версии на ERTMS;

50. призовава държавите членки да намалят със 75 % за 10 години таксите за достъп до релсов път за тези железопътни предприятия, които успешно са оборудвали 100 % от своите локомотиви с ERTMS базова линия 3;

51. подчертава, че методът за изчисляване на помощта от ЕС за оборудване на ERTMS, основан на фиксирана ставка на километър, е подходящ за линейните участъци, но по-малко подходящ за градските възли, които изискват много обекти по железопътната линия и сложни настройки на ERTMS в рамките на кратко разстояние; предлага да се обмисли възможността да се разбиват разходите по броя на наборите от пунктове по релсовия път;

o

o o

52. възлага на своя председател да предаде настоящата резолюция съответно на Съвета и на Комисията.

(1) ОВ L 138, 26.5.2016 г., стр. 44.

(2) ОВ L 348, 20.12.2013 г., стр. 1.

(3) ОВ L 3, 6.1.2017 г., стр. 6.

(4) ОВ L 437, 28.12.2020 г., стр. 108.

(5) ОВ C 86, 6.3.2018 г., стр. 140.

(6) Регламент (ЕС) 2016/919 на Комисията от 27 май 2016 г. относно техническата спецификация за оперативна съвместимост на подсистемите „Контрол, управление и сигнализация“ на железопътната система в Европейския съюз (ОВ L 158, 15.6.2016 г., стр. 1).

(7) Регламент за изпълнение (ЕС) 2017/6.

(8) Работен документ на службите на Комисията от 14 ноември 2017 г., озаглавен „Delivering an effective and interoperable European Traffic Management System (ERTMS) — the way ahead“ (Осигуряване на ефективна и оперативно съвместима eвропейска система за управление на движението (ERTMS) — пътят напред), (SWD(2017)0375).

(9) Регламент (ЕС) № 1316/2013 на Европейския парламент и на Съвета от 11 декември 2013 за създаване на Механизъм за свързване на Европа, за изменение на Регламент (ЕС) № 913/2010 и за отмяна на регламенти (ЕО) № 680/2007 и (ЕО) № 67/2010 (OB L 348, 20.12.2013 г., стр. 129).

(10) Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (ОВ L 57, 18.2.2021 г., стр. 17).

(11) Регламент (ЕC) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (OB L 276, 20.10.2010 г., стр. 22).